Virallinen lehti nro C 304 , 02/10/1998 s. 0006



KIRJALLINEN KYSYMYS E-4000/97 komissiolle esittäjä(t): Danilo Poggiolini (PPE), Pierluigi Castagnetti (PPE), Antonio Graziani (PPE), Giampaolo D'Andrea (PPE), Michl Ebner (PPE), Livio Filippi (PPE), Maria Colombo Svevo (PPE), Vincenzo Viola (PPE), Carlo Casini (PPE), Alessandro Fontana (PPE) ja Giovanni Burtone (PPE) (14. tammikuuta 1998) Aihe: Valintaperusteet komission hallintoharjoittelijoiden palkkaamisessa Ottaen huomioon, että komission yksiköissä suoritettava harjoittelujakso on hyvin suosittu ja rajoitetun paikkamäärän vuoksi monet hakemukset joudutaan hylkäämään, ja ottaen huomioon että unionin toimielinten ja sen kansalaisten välisen suhteen tulisi olla avoin, 1. voiko komissio selvittää tarkasti millaisia valintaperusteita käytetään sen yksiköiden hallintoharjoittelijoiden värväämisessä kansallisten kiintiöiden sisällä, etenkin ensimmäisellä valintakierroksella, jossa valitaan ehdokkaat ¨siniselle listalle¨? 2. millaisten perusteiden nojalla vain osalle näistä harjoittelijoista maksetaan palkkaa? 3. voiko komissio lisäksi selvittää eri kansallisten kiintiöiden suuruuden? Komission puheenjohtajan Jacques Santerin komission puolesta antama vastaus (30. tammikuuta 1998) 1. Komission harjoittelijoiden valintaperusteet on lueteltu 7. heinäkuuta 1997 annetuissa harjoittelua koskevissa säännöksissä. Harjoittelijoiksi voidaan hyväksyä ne hakijat, jotka eivät ole aikaisemmin olleet harjoittelijoina jossakin yhteisön toimielimessä tai muussa yhteisön toimintaan liittyvässä elimessä ja jotka viimeistään hakemusten viimeisenä jättöpäivänä saavat päätökseen yliopisto-opintonsa, mistä on osoituksena tutkintotodistus. Harjoittelijaksi voidaan hyväksyä enintään 30-vuotias hakija. Hakijalla on oltava hyvät tiedot yhdessä ja tyydyttävät tiedot jossakin toisessa Euroopan yhteisöjen virallisessa kielessä. Hakijat valitaan opinto- ja työmenestyksen perusteella, ja vaikka kansallisia kiintiöitä ei sovelletakaan, valinnassa noudatetaan hakijoiden tasapainoista maantieteellistä jakautumaa kunkin maan väestö- ja hakijamäärän mukaisesti. Hakijoiden paremmuusjärjestys määräytyy heidän opintomenestyksensä perusteella. Komissio on ottanut käyttöön entistä tarkemman ja järjestelmällisemmän menettelyn harjoittelijahakemusten käsittelemiseksi muodostamalla kunkin kansallisuuden osalta hakijoiden esivalinnasta vastaavia ryhmiä. Valintaryhmät koostuvat kyseistä kansallisuutta edustavista komission virkamiehistä. 2. Apurahan saavien harjoittelijoiden määrä riippuu käytettävissä olevista määrärahoista. Komissio pitäisi parempana tilannetta, jossa apuraha voitaisiin myöntää kaikille harjoittelijoille. Tämän vuoksi se ilmoitti 23. lokakuuta 1997 kirjeitse Euroopan parlamentin puhemiehelle ja budjettivaliokunnan puheenjohtajalle, että se aikoo lisätä vuosittain käytettävissä olevien apurahojen määrää asteittain 800:sta 1 200:een, jotta apuraha voitaisiin maksaa kaikille harjoittelijoille. Tämä toimi aloitetaan vuonna 1999, jolloin harjoittelua koskevaan budjettikohtaan A-3200 pyydetään kymmenen prosentin lisäystä. 3. Harjoitteluun ei sovelleta kansallisia kiintiöitä. Arvoisalle parlamentin jäsenelle ja Euroopan parlamentin pääsihteeristölle lähetetyssä taulukossa esitetään harjoittelijoiden määrän jakautuminen kansallisuuksittain vuosina 1996 ja 1997.